A BIZOTTSÁG 330/2005/EK RENDELETE
(2005. február 25.)
egyes jelzőmennyiségek és egyéni plafonok megállapításáról a behozatali engedélyek kibocsátásához az új tagállamokba irányuló banánimport kiegészítő mennyisége tekintetében 2005 második negyedévére
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára és különösen annak 41. cikke (1) bekezdésére,
tekintettel a banánpiac közös szervezéséről szóló, 1993. február 13-i 404/93/EGK tanácsi rendeletre (1),
mivel:
(1)
Az 1892/2004/EK bizottsági rendelet (2) megállapította az új tagállamokban a csatlakozást megelőzően érvényben lévő rendelkezésekről a banánpiac közös szervezésének keretében hatályban lévő importrendszerekre való áttérés megkönnyítéséhez szükséges átmeneti intézkedéseket a 2005. évre. A piaci kínálat biztosítása érdekében, különösképpen az új tagállamokban, az említett rendelet ideiglenes jelleggel egy kiegészítő mennyiséget rögzített behozatali engedélyek kibocsátása céljára. Ezt a kiegészítő mennyiséget a 404/93/EGK tanácsi rendeletnek a banán Közösségbe történő behozatalát szabályozó rendelkezések tekintetében történő alkalmazására vonatkozó részletes szabályok megállapításáról szóló, 2001. május 7-i 896/2001/EK bizottsági rendelet (3) által megállapított mechanizmusok és eszközök felhasználásával kell kezelni.
(2)
A 896/2001/EK bizottsági rendelet 14. cikkének (1) és (2) bekezdése értelmében jelzőmennyiségek és egyéni plafonok állapíthatók meg behozatali engedélyek kibocsátása céljára az év első három negyedévének mindegyikére.
(3)
Az említett jelzőmennyiségek és egyéni plafonok rögzítésénél helyénvaló ugyanazt a százalékos arányt alkalmazni, amely a(z) 329/2005/EK bizottsági rendelettel (4) került megállapításra az A/B és C kontingensek kezeléséhez, biztosítandó a megfelelő ellátást és a kereskedelmi forgalom folyamatosságát a termelő és az értékesítési ágazat között.
(4)
Mivel e rendeletet már a 2005 második negyedévére szóló behozatali engedély iránti kérelmek benyújtására meghatározott időszak kezdete előtt alkalmazni kell, annak haladéktalanul hatályba kell lépnie.
(5)
A jelen rendeletet a Közösség területén székhellyel rendelkező és az 1892/2004/EK rendelet 5. és 6. cikkének megfelelően nyilvántartásba vett piaci szereplők vonatkozásában kell alkalmazni.
(6)
Az e rendeletben előírt intézkedések összhangban vannak a Banánpiaci Irányítóbizottság véleményével,
ELFOGADTA EZT A RENDELETET:
1. cikk
A 869/2001/EK rendelet 14. cikke (1) bekezdésében említett jelzőmennyiség az 1892/2004/EK rendelet 3. cikke (1) bekezdésében szabályozott kiegészítő mennyiség keretében kiállítandó, banánra vonatkozó behozatali engedélyek tekintetében 2005. második negyedévére a hagyományos illetve a nem hagyományos piaci szereplők rendelkezésére álló, az 1892/2004/EK rendelet 4. cikke (2) bekezdésében rögzített mennyiségek 29 %-ában kerül megállapításra.
2. cikk
A 896/2001/EK rendelet 14. cikke (2) bekezdésében meghatározott maximális engedélyezett mennyiség az 1892/2004/EK rendelet 3. cikke (1) bekezdésében szabályozott kiegészítő mennyiség keretében kibocsátandó, banánra vonatkozó behozatali engedélyek tekintetében 2005 második negyedévére a következő:
a)
a hagyományos piaci szereplők esetében az 1892/2004/EK rendelet 5. cikke (5) bekezdésének megfelelően közölt egyedi referenciamennyiség 29 %-a.
b)
a nem hagyományos piaci szereplők esetében az 1892/2004/EK rendelet 6. cikke (6) bekezdésének megfelelően közölt egyedi allokáció 29 %-a.
3. cikk
Ez a rendelet az Európai Unió Hivatalos Lapjában való közzétételének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. február 25-én.